รัฐบาลไทย-ข่าวทำเนียบรัฐบาล-กรมการขนส่งทางบกและสถาบันนิติวิทยาศาสตร์ ลงนามบันทึกความเข้าใจความร่วมมือ “ด้านวิชาการ ด้านการจัดการข้อมูล และด้านการวิจัย”
วันพฤหัสบดีที่ 31 สิงหาคม 2566
กรมการขนส่งทางบกและสถาบันนิติวิทยาศาสตร์ ลงนามบันทึกความเข้าใจความร่วมมือ “ด้านวิชาการ ด้านการจัดการข้อมูล และด้านการวิจัย”
เพื่อยกระดับความร่วมมือการทํางานด้านวิชาการในการลดอุบัติเหตุทางถนน
กรมการขนส่งทางบกและสถาบันนิติวิทยาศาสตร์ ลงนามบันทึกความเข้าใจความร่วมมือ “ด้านวิชาการ ด้านการจัดการข้อมูล และด้านการวิจัย” เพื่อยกระดับความร่วมมือการทํางานด้านวิชาการในการลดอุบัติเหตุทางถนน
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม และนายไตรยฤทธิ์ เตมหิวงศ์ ผู้อํานวยการสถาบันนิติวิทยาศาสตร์ ร่วมพิธีลงนามบันทึกความเข้าใจความร่วมมือ “ด้านวิชาการด้านการจัดการข้อมูล และด้านการวิจัย” เพื่อยกระดับความร่วมมือการทํางานด้านวิชาการในการลดอุบัติเหตุทางถนน เมื่อวันที่ 30 สิงหาคม 2566 ณ ห้องสนฉัตร ชั้น 3 อาคารที่ทําการกระทรวงยุติธรรม ถนนแจ้งวัฒนะ แขวงทุ่งสองห้องเขตหลักสี่ กรุงเทพฯ
นายจิรุตม์ วิศาลจิตร กล่าวว่า ปัจจุบันอุบัติเหตุทางถนนถือเป็นปัญหาสําคัญของประเทศไทย ซึ่งการเกิดอุบัติเหตุแต่ละครั้งส่งผลกระทบต่อเศรษฐกิจและสังคมโดยรวม สร้างความสูญเสียชีวิตและทรัพย์สินเป็นจํานวนมาก กรมการขนส่งทางบก (ขบ.) ในฐานะหน่วยงานที่มีหน้าที่ในการควบคุม กํากับ ดูแล ระบบการขนส่งทางถนนให้มีคุณภาพและปลอดภัย ตระหนักถึงความสําคัญในการดําเนินงานด้านวิชาการ การสืบสวน และวิเคราะห์สาเหตุของการเกิดอุบัติเหตุเชิงลึกเพื่อให้ได้ข้อมูลและข้อเท็จจริงของการเกิดอุบัติเหตุครอบคลุมทั้งปัจจัยด้านผู้ขับรถ สภาพรถ และสภาพแวดล้อมต่าง ๆ อย่างครบถ้วนสมบูรณ์ สําหรับสถาบันนิติวิทยาศาสตร์เป็นหน่วยงานที่มีความชํานาญในการตรวจพิสูจน์หลักฐานด้านวิทยาศาสตร์ การแพทย์ และมีองค์ความรู้ ทางวิชาการด้านนิติวิทยาศาสตร์ที่ทันสมัย รวมถึงมีการจัดเก็บผลการสืบสวนอุบัติเหตุทางถนนไว้อย่างเป็นระบบ โดยทั้งสองหน่วยงานเห็นพ้องที่จะบูรณาการร่วมกันและได้ลงนามบันทึกความเข้าใจความร่วมมือ “ด้านวิชาการ ด้านการจัดการข้อมูล และด้านการวิจัย”เพื่อพัฒนาระบบการแลกเปลี่ยนเชื่อมโยงข้อมูลด้านงานอุบัติเหตุจราจรทางถนนร่วมกัน ส่งเสริมสนับสนุนการบริหารจัดการข้อมูล (Data Management) และธรรมาภิบาลข้อมูล (Data Governance) ของทั้งสองหน่วยงานให้มีมาตรฐาน มั่นคงปลอดภัย สามารถนําข้อมูลไปใช้ให้เกิดประโยชน์สูงสุด และจะร่วมมือกันสนับสนุนทางวิชาการ งานวิจัย พัฒนาบุคลากรในการปฏิบัติงาน พัฒนาเทคโนโลยีองค์ความรู้ด้านตรวจพิสูจน์อุบัติเหตุทางถนน รวมทั้งจะร่วมวิเคราะห์อุบัติเหตุในกรณีต่าง ๆ อันจะนําไปสู่การกําหนดนโยบาย มาตรการ เพื่อมากํากับดูแลความปลอดภัยในการใช้รถใช้ถนนอย่างเป็นรูปธรรมต่อไป
นายไตรยฤทธิ์ เตมหิวงศ์ ผู้อํานวยการสถาบันนิติวิทยาศาสตร์ กล่าวว่า ที่ผ่านมาสถาบันนิติวิทยาศาสตร์ ได้ตระหนักถึงความสําคัญของการสูญเสียชีวิตจากการเกิดอุบัติเหตุจราจร จึงได้จัดตั้งศูนย์ตรวจพิสูจน์และวิจัยด้านการจราจร มีอํานาจหน้าที่และความรับผิดชอบด้านการบริหารจัดการข้อมูล วิเคราะห์ สังเคราะห์ข้อมูลอุบัติเหตุจราจรเชิงลึก เพื่อเสนอมาตรการ เสริมสร้างนวัตกรรมด้านการป้องกันและลดอุบัติเหตุจราจรทางถนน ทั้งในระดับพื้นที่และระดับประเทศ สําหรับการลงนามฯ ในครั้งนี้ สถาบันนิติวิทยาศาสตร์ ได้ประสานความร่วมมือด้านวิชาการ การจัดการข้อมูล และการวิจัย ร่วมกับ ขบ. โดยดําเนินการจัดการข้อมูลจากการสอบสวนอุบัติเหตุจราจรทางถนนเชิงลึก เพื่อนําไปสู่การขับเคลื่อนนโยบายและมาตรการป้องกันและลดความสูญเสียจากอุบัติเหตุจราจรทางถนนบนพื้นฐานของข้อมูล (Data-Driven Policy) อันจะนําไปสู่การแก้ไขปัญหาที่ตรงจุด มีประสิทธิภาพ และบรรลุเป้าหมายลดอัตราการตายจากอุบัติเหตุจราจรทางถนน